คมนาคมปัดสวะเมล์ NGV โบ้ย ขสมก. เป็นคนตัดสิน!
คมนาคมปัดสวะเมล์ NGV โบ้ย ขสมก. เป็นคนตัดสิน!
5 ม.ค. 2560

นายพิชิต อัคราทิตย์ รัฐมนตรีช่วยว่าการกระทรวงคมนาคม เปิดเผยว่า ได้รับรายงานจาก นายสุระชัย เอี่ยมวชิรสกุล ผู้อำนวยการองค์การขนส่งมวลชนกรุงเทพ (ขสมก.) ถึงความคืบหน้าการส่งมอบรถโดยสารปรับอากาศใช้เชื้อเพลิงก๊าซธรรมชาติ (NGV) จำนวน 489 คันว่า ทางบริษัท เบสท์ริน กรุ๊ป จำกัด ผู้ชนะการประมูลรถเมล์ NGV จะนำรถจำนวน 291 คันออกจากท่าเรือแหลมฉบัง ในวันที่ 6 มกราคม 2560
โดยขณะนี้รถทั้ง 291 คันขนส่งมายังประเทศไทยยังไม่ได้ยื่นเอกสารเหมือนชุดแรก 99+1 คันก่อนหน้านี้ จึงจะมีการชำระภาษีนำเข้า 40% เท่านั้น จากนั้นจะนำรถ 291 คัน และอีก 1 คัน เข้ากระบวนการทดสอบ และติดตั้งระบบ GPS ตรวจสภาพจดทะเบียนกับกรมการขนส่งทางบก (ขบ.)
ทั้งนี้ ตามที่ ขสมก.รายงาน รถเมล์ NGV จำนวน 489 คันจะมีการขนส่งมาทางเรือ โดยขนส่งมาแล้ว 1 คัน, 99 คัน ซึ่งถูกกรมศุลกากรพบเอกสารนำเข้าไม่ถูกต้อง ซึ่งในส่วนนี้จะต้องเสียภาษีนำเข้าและค่าปรับ และกำลังจะขนส่งมาถึง 291 คัน และล็อตต่อไปจำนวน 98 คัน ซึ่งเรือจะมาถึงในสัปดาห์หน้า โดย ขสมก.ระบุว่า จะสามารถนำรถเมล์ NGV ทั้ง 489 คันให้บริการประชาชนได้ภายในปลายเดือนมกราคม 2560
โดยก่อนหน้านี้กรมศุลกากรระบุว่า รถทั้ง 489 คันจะต้องเสียภาษีนำเข้า จำนวน 718 ล้านบาท และในส่วนของ 100 คันแรกจะต้องเสียค่าปรับอีกประมาณ 230 ล้านบาท รวมเป็นเงินที่ผู้นำเข้าต้องชำระ 948 ล้านบาท
“การส่งมอบรถเป็นหน้าที่ของเอกชนที่ต้องดำเนินการตามสัญญา ขณะที่ได้เน้นย้ำให้ ขสมก.ดำเนินการให้ถูกต้องตามกฎหมายในทุกขั้นตอน การนำรถออกจากท่าเรือ เข้าใจว่าจะต้องมีการวางเงินค่าภาษีและดำเนินการตามพิธีการศุลกากรให้ถูกต้อง ขณะที่ ขสมก.จะต้องเริ่มปรับ เบสท์ริน กรุ๊ป กรณีส่งมอบรถไม่ได้ตามสัญญาตั้งแต่วันที่ 29 ธันวาคม 2559 ที่ผ่านมาแล้วคันละ 17,000 บาทต่อวัน” นายพิชิตกล่าว
สำหรับกรณีที่ TOR ประมูลจัดซื้อรถเมล์ NGV จำนวน 489 คัน กำหนดให้ผู้เสนอราคาแจ้งการผลิตและส่งมอบรถซึ่งเบสท์รินฯ แจ้งผลิตรถที่โรงงานประเทศมาเลเซีย แต่กลับสั่งซื้อสำเร็จรูปจากประเทศจีน ถือว่าผิด TOR หรือนั้น เป็นเรื่องที่ ขสมก.จะต้องดูถ้อยคำให้ชัดเจนและตีความตามกฎหมายว่าผิดหรือไม่ ซึ่งจะอยู่ในกระบวนการตรวจรับรถ กระทรวงคมนาคมทำหน้าที่กำกับดูแลและได้กำชับในประเด็นนี้กับ ขสมก.แล้ว ซึ่งทาง ขสมก.ยืนยันว่าประเด็นนี้มีทางออก และเชื่อว่าประชาชนจะได้ใช้บริการรถเมล์ NGV ในเดือนมกราคมนี้
ขณะที่โครงการจัดหารถเมล์ไฟฟ้าจำนวน 200 คัน วงเงิน 2,300 ล้านบาท อยู่ระหว่างการพิจารณารายละเอียดรวม ซึ่งจะต้องรายงานถึงแผนการจัดหารถเมล์ NGV เดิมที่คณะรัฐมนตรี (ครม.) ได้อนุมัติไว้จำนวน 3,183 คัน วงเงิน 13,162.2 ล้านบาท ซึ่งทาง ขสมก.ได้ปรับใหม่เป็นการจัดซื้อรถ NGV 489 คัน และจัดซื้อรถเมล์ไฟฟ้า 200 คัน ปรับปรุงซ่อมแซมรถเก่า (overhaul) จำนวน 672 คัน โดยกรอบวงเงินรวมทั้ง 3 ส่วนประมาณ 4,300 ล้านบาท คาดว่าจะเสนอ ครม.ได้ภายในเดือนมกราคม2560